Lindström (yritys)

Lindström Oy on Suomesta lähtöisin oleva yritysten tekstiilipalveluiden toimittaja. Vuonna 1848 perustettu yritys on vanhimpia suomalaisia yhä toimivia yhtiöitä. Yrityksen palveluihin kuuluvat matto-, hygienia-, teollisuuspyyhe-, työvaate-, henkilönsuojain- ja ravintolatekstiilipalvelut. Lindströmin tytäryhtiö Comforta Oy tarjoaa hotellien, ravintoloiden ja sairaaloiden tekstiilipalveluita.
Lindströmin pääkonttori sijaitsee Helsingin Sörnäisissä. Toimitusjohtajana toimii Juha Laurio ja hallituksen puheenjohtajana Harri-Pekka Kaukonen. Vuonna 2017 yhtiön liikevaihto oli 358 miljoonaa euroa. Samana vuonna Lindströmin palveluksessa oli keskimäärin 4 900 henkilöä. Yritys toimii Euroopassa ja Aasiassa 24 maassa. 
Historia.
Lindströmin perusti vuonna 1848 Helsingissä Carl August Lindström. Perustettaessa yritys toimi tekstiilivärjäämönä, ja sen nimeksi tuli C. A. Lindström &amp; Son. Värjäämö toimi nykyisen Eduskuntatalon paikkeilla. Vuonna 1891 Carl August Lindström vetäytyi yrityksestä ja jätti sen poikansa W. E. Lindströmin haltuun. Vuonna 1901 W. E. Lindström hankki liiketoimintaa varten tontin Lautatarhankadulta Helsingin Sörnäisistä. Yrityksen pääkonttori sijaitsi samaisella tontilla vuoteen 2010. Vuonna 1918 yrityksestä muodostettiin osakeyhtiö, jonka nimeksi tuli AB W. E. Lindström Oy.
1920-luvulla Lindströmin omistajasuku vaihtui. Perustajasuku Lindströmin omistus yhtiössä päättyi vuonna 1922, kun sen osakekannan osti Uusi Pesula Oy, jonka pääosakas oli Johan Roiha. Siitä lähtien yritys on ollut Roihan suvun hallussa ja sen johtama. 
1930-luvulla toiminta keskittyi värjäystoimintaan ja laitospesuun. Vuonna 1931 valmistui Lindströmin Sörnäisiin rakennuttama tehdasrakennus. 1940-luvun sotavuodet veivät pesulan kehitystä taaksepäin, sillä tekstiilipulan takia laitospesu väheni huomattavasti ja työvoimasta oli pulaa. 
Laitospesulapalveluiden kysyntä väheni 1950-luvulla ja yritys alkoi kasvavassa määrin tarjota pesulapalveluita yksityisille henkilöille. Vaikka yritys harjoittikin työtakkien vuokrausta jonkin aikaa 1930-luvun alussa, tekstiilivuokraus käynnistyi tosissaan vasta 1950-luvun lopulla. 
1960-luvun kuluessa tekstiilivuokrausta alettiin markkinoida yrityksille yhä aktiivisemmin, sillä Lindströmin johto näki sen tulevaisuuden alana. Vuonna 1961 Helsingin Konalaan valmistui uusi tehdasrakennus. 
1970-luvun alkupuolella yksityispesulapalveluiden kysyntä laski automaattisten kotipesukoneiden yleistyessä. Lindström alkoikin 1970-luvun puolivälissä tarjota entistä enemmän siivouspalveluita. Uuden linjavedon seurauksena yritys osti Laite-Siivous Oy:n vuonna 1975. Mattojen ja moppien vuokraus käynnistyi vuonna 1971. Vuonna 1974 Lindström osti pahimman tekstiilialan kilpailijansa, Lainatekstiili Oy:n, Tampellalta. Vuonna 1976 Lindström lopetti tekstiilivärjäämön toiminnan, sillä toiminta ei ollut enää kannattavaa. Vuonna 1979 yritys osti puhtauspalveluyritys Cleaner Oy:n ja sen tytäryhtiön Clean-Step Oy:n, koska yritysten välisen hintakilpailun lakkaamisen uskottiin parantavan toiminnan kannattavuutta. Yritysostojen myötä Lindström Oy alkoi kehittyä yhä enemmän holding-yhtiöksi. 1970-luvun puolivälin jälkeen Lindström-yhtiöt päätti keskittyä Lindström-brändin rakentamiseen, ja siksi sen omistamia yrityksiä alettiin markkinoida yhteisesti Lindström-nimen alla. 
1980-luvulla yrityskaupat jatkuivat entistä tiiviimpään tahtiin. Useimmissa tapauksissa Lindström oli ostajan asemassa, mutta se myös myi joitakin aiemmin ostamiaan yrityksiä, jotka olivat sittemmin osoittautuneet kannattamattomiksi. 
1990-luvulla Lindström luopui siivous- ja jätehuoltotoiminnoista sekä pesulamyymälöistä ja keskitti toimintansa tekstiilien vuokraukseen. Vuosikymmenen aikana yritys lisäksi laajensi toimintaansa kansainvälisille markkinoille. Lindströmin kansainvälistyminen alkoi Virosta, josta se laajensi toimintaansa useisiin Euroopan maihin. 
2000-luvun alussa Lindström yhtiöitti Suomen hotellipalvelun Comforta Oy:ksi ja lisäsi myyntitekstiilit valikoimaan vuokratekstiilien rinnalle. Vuoden 2002 alussa Lindströmin Sörnäisissä sijaitsevan kiinteistön omistus siirtyi samana vuonna perustetulle Lindström Invest Oy:lle, joka on Lindströmin sisaryritys. Rakennuksesta tuli tuolloin puhtaasti toimitilarakennus, sillä tilassa toiminut erikoistekstiilien pesula siirrettiin samalla Konalaan. Syksyllä 2002 Lindström sai patentin kehittämälleen moduulipesulalle. 
Vuonna 2006 Lindström aloitti Aasian liiketoiminnot Kiinan Suzhousta ja vuonna 2007 yhtiö perusti tytäryhtiön Intiaan. Nykyisin Lindström toimii 24 maassa Euroopassa ja Aasiassa.
Palvelut.
Lindströmin palveluihin kuuluu työvaate-, matto-, hygienia-, teollisuuspyyhe-, ravintolatekstiili-, henkilönsuojain- ja hotellitekstiilipalvelut. 
Lindström maailmalla.
Lindström toimii 24 maassa Euroopassa ja Aasiassa. Lindström-konserniin kuuluvat emoyhtiö Lindström Oy:n lisäksi tytäryhtiöt seuraavissa maissa: